Žygaičių gimnazija

Žygaičių gimnazija – dieninė, savarankiško mokymosi bendrojo lavinimo mokykla Tauragės raj., Žygaičiuose, Žygaičių g. 17, vykdanti pagrindinio, vidurinio ir papildomo ugdymo programas. Įstaigos kodas 190469660. Filialai: Žygaičių gimnazijos Aukštupių skyrius; Žygaičių gimnazijos Sartininkų pagrindinio ugdymo skyrius. Istorija Žygaičių pradinė mokykla įkurta 1907-1908 m. Ji savo pastato neturėjo. Patalpos buvo nuomojamos pas privačius asmenis: Antaną Juciką, Joną Genį, Julių Olberkį, Praną Gečą. Caro laikais mokiniai buvo mokomi rusiškai, o vokiečių okupacijos metais – vokiškai. Nepriklausomos Lietuvos laikotarpiu mokykla irgi savo patalpų neturėjo ir nuomojo pas privačius asmenis. Žygaičiuose veikė vieno komplekto pradinė. Apie 1928-1929 m. čia su visais keturiais skyriais dirbo mokytoja Majutė, vėliau atkeltas naujas mokyklos vedėjas Klemensas Baublys ir mokytoja Ona Baublienė, Vincas Gečas. Ketvirtojo dešimtmečio pabaigoje Žygaičiuose veikė šeši skyriai, dirbo nauji mokytojai: Danutė Dūdaitė, Stefa Vataitytė, Petras Jankantas ir kiti. 1935-1936 m. mokytojui K. Baubliui vadovaujant Žygaičiuose pastatyta mokykla, jos pirmame aukšte buvo klasės, antrame – mokytojų butai. Nustūmus pertvarą, dvi gretimos klasės tapdavo erdvia sale. Įvairiomis progomis ten būdavo vaidinama, dainuojama, šokama, deklamuojama. II pasaulinio karo metais mokykla buvo paversta grūdų sandėliu, o kai vokiečių armija 1944 m. spalio mėnesį traukėsi iš Žygaičių, sudeginta. Mokykla, netekusi savo pastato, vėl turėjo nuomotis patalpas pas privačius asmenis. Gaisro metu ji prarado ne tik savo materialinę bazę, bet buvo sunaikintos ir vaizdinės priemonės bei dokumentai. 1945 m. mokykla pradėjo atkuriamąjį darbą. Nuo 1959/1960 mokslo metų Žygaičių septynmetė mokykla pertvarkyta į vidurinę mokyklą. Mokykloje dirbo 18 mokytojų, mokėsi 257 mokiniai. Veikė choro, sporto, jaunųjų technikų būreliai. 1964 m. Žygaičių vidurinė mokykla išleido pirmąją abiturientų laidą. Vienuoliktosios klasės baigimo pažymėjimus įsigijo 18 abiturientų. Direktoriui Algirdui Raudomanskiui mirus, nuo 1971 m. mokyklai vadovavo Aldona Žąsytienė, jai išvykus iš Žygaičių, mokyklos direktoriumi tapo Vincentas Lukošius. Jo rūpesčiu pastatyti dabartiniai mokyklos korpusai, mokinių bendrabutis, mokytojų daugiabutis, pradėtas rengti stadionas, įrengta šaudykla. 1991-1995 m. perstatytas mokyklos stogas, sutvirtinta fasadinė siena, įrengta aktų salė, kuri kartu su mokyklos fojė buvo papuošta medžio apdaila. Nuo 2001 m. mokyklai vadovauja Daiva Gabietaitė. Jos iniciatyva mokykla sėkmingai pasiruošė akreditacijai ir tapo gimnazija. Iki 2005 m. mokyklą baigė 42 abiturientų laidos. 2005-2006 m. m. mokykla akredituota, o nuo 2006 m. birželio 20 d. tapo gimnazija. 2006 m. išleista pirmoji gimnazistų laida. Direktoriai 1960 m. Morta Pocienė; 1962 m. Algirdas Raudomanskis; 1971 m. Aldona Žąsytienė; 1973 m. Vincentas Lukošius; Jonas Gricius, Kęstutis Andriuškevičius; 1991 m. Irena Žebelienė; 1995 m. Edvardas Kutujevas, Snieguolė Bastakienė; 2001 m. Daiva Gabietaitė. Žymūs mokytojai Balys Buračas, pedagogas, kraštotyrininkas, fotografas Ona Mačernienė, pedagogė Zigmantas Motiekaitis, kūno kultūros ir sporto darbuotojas Mokiniai Kastytis Beitas, biologas, Vilniaus universiteto dėstytojas Raimondas Matemaitis, Tauragės rajono politikas Arvydas Pocius, Valstybės saugumo departamento generalinis direktorius Remigijus Valiulis, olimpinis čempionas Himnas Po Žygaičių žaliaisiais klevais Mokykla mus sutinka jauki. Čia tėvai mūsų mokės kadais, Čia balsai vis dar skamba jauni. Priedainis Skambėk, mūs mokykla, skambėk! Kaip Žygaičių gėlė vis žydėk! Tu gražiausia gėlė, Tu skaidriausia versmė! Ir dainoj, ir širdy atsiliepk! Tu atvėrei šaltinį žinių, Mokai tiesą ir šviesą mylėt. Draugo ranką savojoj jaučiu Ir negali daina neskambėt. Mes mokykloje tarsi namuos. Jos ritmu mūsų dienos pulsuoja. Ją įpynėm į posmus dainos. Ją išpuošim ir darbu savuoju. Kai keliai mus pašauks tolimi, Kai kitur savo dainą dainuosim, Tu prie kelio rymosi, brangi, Žiburiais tarsi rankomis mosi. Gyvuok, mūs mokykla, gyvuok! Žiburiais tarsi rankomis mok! Tu vaikystės knyga, Amžinai atversta, Ir todėl tu viena ir šventa! Šaltiniai Nuorodos Oficiali svetainė Facebook profilis